**LIETUVOS MIETŲ CHARTIJA**

**Stiprūs, savarankiški ir gyvybingi Lietuvos miestai**

**Įvadas**

Aplinkos ministerija, Lietuvos architektų sąjunga, Lietuvos Nekilnojamojo turto plėtros asociacija, Lietuvos statybininkų asociacija 2006 m. pasirašė memorandumą, kurio tikslas buvo atkreipti dėmesį į tų dienų architektūros, urbanistinės plėtros, teritorijų planavimo, būsto tendencijas, o vienas iš uždavinių - valstybės politikos urbanistinės plėtros ir statybų srityje tobulinimas. Pirmojo Lietuvos urbanistinio forumo dalyviai sutarė ir rezoliucijoje konstatavo, kad būtina formuoti naują valstybės urbanistinę politiką, orientuotą į darnų vystymąsi ir gyvenimo kokybę, nustatant Lietuvos urbanistinės plėtros gaires.

LR AM 2009 m. parengė projektą „Lietuvos urbanistinės politikos kryptys“. Dėl politinės valios trūkumo projektas nepatvirtintas. Bandymas teikti Lietuvos Respublikos Seimui ratifikuoti **Europos miestų chartijas nepasiteisino, dėl jose pateikiamų nuostatų pobūdžio.**

LR teritorijos bendrasis planas (2002 m.), kuris urbanistinės sistemos optimizavimo modelį, nesprendžia konkrečių miesto problemų.

Miestų vystymo nuostatos aiškinamos skirtinguose teisės aktuose, tačiau vieningo dokumento, kuriame būtų išdėstomi bendrieji istoriškai susiformavę urbanistiniai planavimo ir vystymo principai, nėra. To siekiama Lietuvos urbanistinės chartijos sukūrimu.

Būtinas nacionalinis sutarimas, kuriuo būtų nustatomos pagrindinės miestų vystymo gairės. Atsižvelgiant į sprendžiamas problemas, tai kompleksinio pobūdžio politika.

Iniciatyvą paskatino 2016 m. pasirašytas Amsterdamo paktas, kuriuo nustatyta ES miestų darbotvarkė ir per JT konferenciją „Habitat III“ priimta Naujoji miestų darbotvarkė.

Nors ES teisės aktai nereglamentuoja šalių narių miestų vystymo, tačiau Lietuvai svarbios ES pastangos urbanistinės plėtros srityje, nes pastarosios atitinka skatinamojo pobūdžio nuostatas ir rekomendacijas.

Dėl aukščiau išvardintų priežasčių atsirado būtinybė nuosekliai pereiti prie integruotų ir kompleksinių miestų vystymo gairių ir suformuoti jas nacionaliniu lygmeniu.

Šis siūlymas įtvirtintas X-tojo Lietuvos urbanistinio forumo rezoliucijoje.

**Iniciatyva**

Aplinkos ministerija, siekdama darnios miestų ir miestelių, urbanizuotų teritorijų vystymo raidos ir įgyvendindama X-tojo Lietuvos urbanistinio forumo rezoliuciją ir Lietuvos Respublikos Vyriausybės programos 1.5.6 „Darbas. Teisinės aplinkos sukūrimas, siekiant užtikrinti darnų teritorijų ir infrastruktūros vystymąsi ir plėtrą“ prioriteto 11 punktą „Urbanistinės chartijos, kurioje būtų įtvirtinti urbanistinės politikos principai, patvirtinimas“ kartu su suinteresuotomis šalimis rengia Lietuvos miestų chartijos (miestų plėtros gairių) projektą.

Aplinkos ministerija siekia sudaryti sąlygas asmenims ir bendruomenėms spręsti miesto problemas ir teisiniu reguliavimu skatinti tokį elgesį ir taip užtikrinant darnų miestų vystymąsi. Lietuvos miestų chartija skirta įtvirtinti urbanistinės politikos formavimo principus.

**Tikslas**

Pasiekti, kad Lietuvos miestai būtų vystomi darniai, kad juose būtų gera gyventi, esamos problemos būtų greitai, veiksmingai sprendžiamos, miestų savarankiškumą stiprintų veiksmingai dirbanti savivalda, aktyvi bendruomenė, motyvuotas verslas, laimingi gyventojai ir nacionalinis, tarptautinis bendradarbiavimas dalijantis, perimant ir taikant gerąją patirtį.

**Aktualumas**

Urbanistinių sprendimų poveikis gyvenimo kokybei ir aplinkos grožiui yra esminis, nes miestuose gyvena ir dirba didžioji dalis šalies gyventojų, jose sukuriama reikšminga dalis BVP.

Šiandien apie 1 mln. 900 tūkst. žmonių (67 proc. visų LT gyventojų) gyvena Lietuvos miestuose, miesteliuose ir priemiesčiuose.

Lietuvos miestai, miesteliai ir jų gyventojų skaičius:

* Daugiau kaip 500 tūkst. gyventojų – 1 miestas (Vilnius (544 146));
* 250 000-500 000 gyventojų – 1 miestas (Kaunas (292 677));
* 100 000-250 000 gyventojų – 2 miestai (Klaipėda-151 227, Šiauliai – 101 210));
* 50 000-100 000 gyventojų – 17 miestų (Panevėžys – 91 106);
* 3000-50 000 – 9 miestai;
* 500-3000 – 31 miestelis.

Demografiniai ištekliai šalyje mažėja: 2030 m. – 2 220 200 gyventojų, 2050 m. – 1 893 700 gyventojų. Mažėja ir mažės bendras pagal miesto gyventojų dalį nustatytas urbanizacijos lygis: 2020 m. planuotas 72–75 proc., šiuo metu siekia 67 proc. Tačiau didėja gyventojų koncentracija sostinėje, Kauno ir Klaipėdos regionuose. Tai rodo silpnėjančią urbanistinę sistemą.

Sostinės rodikliai labai skiriasi nuo kitų miestų. Skiriasi net ir panašaus dydžio ir vyraujančių funkcijų miestų ekonominės ir socialinės veiklos rezultatai.

Daugelis miestų ir miestelių patiria demografinį ir ekonominį nuosmukį.

Esami miestų ir miestelių ištekliai nepajėgūs palaikyti tolygios urbanistinės sistemos (pvz. brangstantis esamos infrastruktūros išlaikymas).

**Status quo**

**(Miestų problemos papildytos gautais suinteresuotų šalių komentarais pateiktos priede)**

Dabartinė Lietuvos urbanistinė situacija kelia pagrįstą specialistų ir visuomenės susirūpinimą.

**Siūlymai**

Norint, kad gyventojai būtų laimingi, o miestai stiprūs, miestai ir miesteliai turi būti vystomi remiantis šiais **įsitikinimais**:

* Gyvybingo kompaktiškumo siekiu.
* Visuomenės veiklumo skatinimu, įtraukiant jos narius aktyviai dalyvauti bendruomenės ir miesto gyvenime ir jo darnaus vystymo procese.
* Daugiapakopiu bendradarbiavimu ir gamtiniais sprendimo būdais.
* Teikiamų paslaugų kokybės ir jų pasiekiamumo užtikrinimu.

Tai nėra savaiminiai procesai, tai sąmoningas asmenų ir bendruomenių veikimas, kurį lemia asmeninės pastangos.

**Remiantis ilgamete Lietuvos urbanistinių forumų patirtimi, Lietuvos miestų chartijos iniciatyvinės grupės nariai, peržiūrėję esamą valstybės urbanistinę politiką, siūlo ją stiprinti:**

* Lietuvos Respublikos Seimui papildyti Lietuvos pažangos 2030 strategiją šalies teritorijų erdvinio urbanistinio vystymo tikslais, uždaviniais ir veiksmų programomis.
* Nacionalinį prioritetą urbanistinės politikos srityje skirti esamos miestų ir kitų gyvenamųjų vietovių aplinkos kompleksinei regeneracijai ir jų urbanistinės plėtros valdymui (esamos miesto struktūros palaikymas, skatinant daugiafunkcinį žemės naudojimą).
* Valstybės ir savivaldybių lygiu plėtoti kompleksinį, integruotą urbanistinio vystymo planavimo ir įgyvendinimo modelį, šalinti teisinius ir loginius prieštaravimus teritorijų planavimo reglamentavime. Siekti integruoto teritorijų planavimo, bendrųjų planų prioriteto ir nuoseklaus perėjimo prie mažesnės apimties teritorijų. Atsisakyti „vieno sklypo“ planavimo. Laikytis nuoseklumo įgyvendinant Lietuvos bendrąjį planą, siekiant faktinės, o ne deklaratyvios, tolygios regionų plėtros, identifikuoti vertybes ir išryškinti bei puoselėti atskirų teritorijų savitumus, tapatumą bei identiteto bruožus. Teisinę bazę tobulinti nuosekliai, nedarant radikalių pokyčių, užtikrinant teritorijų planavimo procesų vientisumą, tęstinumą ir viešumą, o konsultavimuisi rengimo etape pasitelkiant socialinius partnerius.
* Derinti teritorijų planavimo reglamentavimo, regioninės plėtros, viešosios infrastruktūros plėtros, įgyvendinimo ir kokybės kontrolės veiklas vieningoje struktūroje, bendradarbiaujančioje, koordinuojančioje sektorių strategijas ir išteklius (dabar šie procesai išskaidyti ir nepakankamai koordinuojami Aplinkos, Kultūros, Vidaus reikalų, Ūkio, Žemės ūkio, Susisiekimo, Socialinės apsaugos ir darbo, Švietimo ir mokslo ministerijose ir savivaldybėse.
* Išnagrinėti galimybę visas Žemės įstatyme nurodytas teritorijas, kurios gali būti Vyriausybės sprendimais perduotos savivaldybėms nuosavybės ar patikėjimo teise, per kuo trumpesnį laikotarpį miestuose suformuoti atskirais sklypais ir perduoti valdyti atitinkamų miestų savivaldybėms.
* Stiprinti valstybės ir savivaldybių institucines struktūras ir jų gebėjimus urbanistikos politikos formavimo bei įgyvendinimo srityse. Stiprinti valstybės valdymo funkcijas sprendžiant svarbius darnios plėtros uždavinius urbanistikos srityje. Stiprinti Aplinkos ministerijos už teritorijų planavimą, urbanistiką, architektūrą ir statybą atsakingus padalinius. Stiprinti didžiųjų Lietuvos miestų savivaldybių teritorijų planavimo, urbanistikos, architektūros ir statybos padalinius, kad užtikrintų urbanistinės ir regioninės politikos įgyvendinimą. Stiprinti miestų urbanistinės plėtros padalinius, kurie inicijuotų, koordinuotų integruoto urbanistinio vystymo kūrimą ir įgyvendinimą. Stiprinti ir akcentuoti savivaldybių įgaliojimus ir atsakomybę už teritorijų planavimą, viešosios infrastruktūros ir viešųjų erdvių plėtros koordinavimą, savivaldybės teritorijų planavimo dokumentų įgyvendinimą.
* Stiprinti vietos savivaldos motyvaciją planuoti savivaldybių teritorijų urbanistinę plėtrą, skatinat savivaldybių bendradarbiavimą, įvertinus esantį potencialą.
* Skirti išteklius šios srities mokslo tyrimo darbams, esamos situacijos stebėjimui bei prognozavimui. Kurti urbanistinės kultūros edukacinę sistemą visuomenei šviesti ir teritorijų planavimo profesionalams rengti, užtikrinti šios srities finansavimą. Peržiūrėti mokslo ir studijų uždavinius urbanistikos ir teritorijų planavimo srityje, rengti kvalifikuotus specialistus integruoto urbanistinio vystymo planavimui ir įgyvendinimui, sukurti efektyvią kvalifikacijos kėlimo sistemą. Nuolat organizuoti mokymus, aiškinant šiuolaikines urbanistines tendencijas teritorijų planavimo proceso dalyviams – politikams, planavimo iniciatoriams, verslo atstovams, projektuotojams ir plačiajai visuomenei. Užtikrinti reikiamą teritorijų planavimo dokumentų rengimo finansavimą, nustatant minimalius ir maksimalius teritorijų planavimo dokumentų rengimo paslaugų teikimo tarifus, suformuoti teritorijų planavimo kainos nustatymo metodiką, įvertinti žmogiškųjų išteklių poreikį. Remiantis ES praktika, stiprinti urbanistinį suvokimą studijų metu, kad architektai ir statybos inžinieriai įgytų šiuolaikinio urbanistinio pažinimo ir technologijų lygį ir pasirengtų aktyviai urbanistinei profesinei, visuomeninei ir kultūrinei veiklai.
* Stiprinti vietos savivaldos ekonominį pajėgumą. Išnagrinėti mokesčių politikos klausimus ir pateikti siūlymus, siekiant skatinti darnaus vystymo ir integruotos urbanistinės politikos įgyvendinimą: kad nekilnojamojo turto ir žemės mokesčių sistema, kaip realus savivaldai suteiktas įrankis, skatintų darnų urbanizuotų teritorijų vystymąsi.
* Sutelkti valstybės, savivaldybių, ES ir privataus kapitalo lėšas.
* Urbanistinio vystymo srityje skatinti kokybę ir eksperimentus, ieškoti lankstumo, naujų viešo ir privataus sektorių atstovų bendradarbiavimo formų, kuriant viešąją infrastruktūrą, būtiną bendruomenių darniam vystymui (ne tik taikant viešojo ir privataus sektoriaus atstovų bendradarbiavimo finansinius instrumentus).
* Susieti strateginius, investicinius planus su bendrųjų planų įgyvendinimu, atliekant sprendinių įgyvendinimo stebėseną (monitoringą).
* Apibrėžti viešąjį interesą urbanistinio vystymo atžvilgiu. Užtikrinti žemės paėmimo visuomenės poreikiams proceso optimizavimą.
* Siekti gamtos, kultūros paveldo ir šiandienių urbanistinio vystymo poreikių suderinamumo ir balanso. Įvardinti vystymo dalyvių – valstybės, savivaldybių, visuomenės bei verslo teises ir atsakomybę už miestų ateitį ir viešosios infrastruktūros plėtrą. Sukurti teisines ir organizacines priemones visuomenės, privataus verslo, viešojo sektoriaus bendradarbiavimui.
* Būsto plėtra, esamo būsto modernizavimas ir energetinių išteklių racionalus vartojimas turi tapti prioritetine darnaus urbanistinio vystymo politikos kryptimi, prioritetą teikiant kompleksinei kvartalų renovacijai, o ne atskirų pastatų modernizavimui, mažinti energetinių išteklių vartojimą ir priklausomybę nuo individualaus transporto. Taikyti pažangias ir Lietuvos sąlygoms pritaikytas viešųjų erdvių projektavimo metodikas.
* Teritorijų planavimo, urbanistikos, architektūros ir statybos srityse dirbti vertinant demografinę situaciją ir tendencijas, socialinį-ekonominį, kultūrinį ir aplinkosauginį aspektus, atsižvelgiant į valstybės erdvinio planavimo ir regionų plėtros prioritetus, miesto ir miestelio atžvilgiu, siekiant suderinti gamtos ir kultūros paveldo apsaugos, naudojimo ir tvarkymo prioritetus.
* Sukurti paramos mechanizmą prioritetinių urbanistinių uždavinių (viešojo transporto plėtra ir darnus judumas, tausus ir efektyvus energetinių išteklių ir žemės naudojimas, kompleksinė miesto kvartalų renovacija, apleistų teritorijų atgaivinimas, konversija, prieinamas ir įperkamas būstas, prieinamos ir kokybiškos paslaugos, viešųjų erdvių atnaujinimas ir naujų, kokybiškų kūrimas) įgyvendinimui.
* Pagerinti planavimo organizatorių ir visuomenės švietimą bei informavimą teritorijų planavimo ir urbanistinio vystymo politikos, teisinio reguliavimo ir įgyvendinimo klausimais. Skatinti žmones rinktis ekologišką, ergonomišką, darnų gyvensenos būdą, suteikiant žinių ir informaciją, skatinti strateginį mąstymą.
* Sudaryti nuolatinę darbo grupę, kuri vykdytų pastovią urbanistinio vystymo rezultatų stebėseną, rengtų ataskaitas apie atliktus darbus.
* Skatinti ir didinti ministerijų, savivaldybių, architektų, nekilnojamojo turto vystytojų ir bendruomenių bendradarbiavimą ir atsakomybę už sprendimų priėmimą urbanistinės politikos formavimo ir įgyvendinimo srityje.
* Tobulinti Teritorijų planavimo stebėsenos sistemą, remiantis valstybės ir savivaldybių duomenų bazėse kaupiama informacija. Nustatyti rodiklius, pagal kuriuos būtų kaupiama informacija apie teritorijų planavimo dokumentų įgyvendinimą ir gyvenimo kokybės pokyčius Lietuvos miestuose ir miesteliuose. Peržiūrėti teisiškai apibrėžtus kokybinius teritorijų planavimo rodiklius ir pagal juos vykdyti teritorijų planavimo dokumentų įgyvendinimo monitoringą (stebėseną) šalies bei savivaldos lygiu. Sukurti indikatorių sistemą, skirtą šalies urbanistinės politikos rezultatų įgyvendinimo įvertinimui ir viešai kontrolei.
* Įtvirtinti savivaldybės vyriausiojo architekto ir vyriausiojo inžinieriaus statusus, kaip neeilinių valstybės tarnautojų, atsakingų už darnų konkrečios savivaldybės teritorijos aplinkos formavimą ir valstybės politikos urbanistikoje įgyvendinimą.
* Bendrai sutarti dėl gairių ir sukurti gairių įgyvendinimo veiksmų planą.

**Chartijos apimtis**

1. Edukacija, mokslas
2. Urbanistinio vystymo principai
3. Valdymas
4. Įgyvendinimas (priemonės, bendradarbiavimo gairės, finansavimas, teisinis reguliavimas)